Mistet moren - kunne miste leiligheten

Privatpersoner og begravelsesbyrå hjelper til

FÅR BLI: Minstepensjonist Solveig Kolberg fryktet at hun måtte selge leiligheten sin for å betale for morens begravelse. Foto: KRISTOFFER ØVERLI ANDERSEN / VG

Nå får Solveig (61) hjelp til morens begravelse

Minstepensjonisten Solveig Kolberg (61) fikk ikke penger til å begrave sin døde mor. Nå får hun uventet hjelp.

Audun Beyer-Olsen

Gustav Knutsen Torvik

Oppdatert 18. juli 2013

Artikkelen er over syv år gammel

Etter at VG tirsdag skrev om minstepensjonisten som ikke får gravferdsstøtte av staten, engasjerte privatpersonen Astri Pedersen seg.

- Denne saken rørte meg. Jeg er så skuffet over at NAV kan holde på sånn, sier Pedersen til VG.

Etter at hun tok kontakt med begravelsesbyrået som bisatte Kolbergs mor, valgte byrået å halvere regningen.

BAKGRUNN: Mistet mor - kan miste leiligheten

- Vise litt medmenneskelighet

For begravelsesbyrået var den avgjørelsen enkel, sier Knut Arne Stenberg, daglig leder i Ringsaker og omegn begravelsesbyrå AS.

- Når det offentlige systemet og politikerne svikter, får vi prøve å vise litt medmenneskelighet og rekke ut en hånd. Det vi har bidratt med og lagt ut for i forbindelsen med begravelsen, blir strøket fra regningen. Da gjenstår bare det vi har hatt i utlegg, som til kirkevergen og dødsannonsen, sier Stenberg til VG.

Fra det opprinnelige beløpet på over 30.000 kroner, gjenstår nå rundt 17.000 kroner. Det håper Pedersen å få dekket gjennom en innsamling.

- Tre personer har allerede gitt 1000 kroner hver. Jeg synes også at det er veldig sporty av begravelsesbyrået. De har også lovet at de ikke vil mase etter betalingen, så vi kan betale etter hvert som pengene kommer inn, sier hun til VG.

BAKGRUNN: Opposisjonen opprørt over støttenekt til begravelser

- Får beholde leiligheten

Solveig Kolberg forteller at hun hadde forberedt seg på å flytte fra leiligheten for å betale regningen for morens begravelse.

Nå er hun lykkelig over all støtten.

- Jeg hadde ikke trodd jeg skulle få så mye hjelp. Det betyr at jeg får beholde leiligheten min hvor jeg har så gode naboer, sier hun

Hun er nærmest på gråten når hun forteller om den overraskende telefonen fra Pedersen.

- Hun er tvers i gjennom et godt menneske. Hun hjelper folk. Engasjementet hennes er er helt unikt. Jeg blir så fattig på ord, sier Kolberg til VG.

Samler inn penger

ILDSJEL: Astri Pedersen begynte å ringe rundt da hun fikk høre om Solveig Kolbergs historie. Nå har hun fått halvert regningen for begravelsen, og er iferd med å samle inn penger for å hjelpe Kolberg. Foto: GUNN GRAVDAL ELTON

Tidligere har ildsjelen Pedersen fra Haugesund samlet inn penger til en lang rekke saker.

Blant annet skaffet hun helikoptertransport for kreftsyke Sebastian (8) i 2012, skriver TV2.

Pedersen har nå opprettet en Facebook-gruppe for å hjelpe Kolberg. Via den håper hun å samle inn nok penger til å dekke Kolbergs kostnader for begravelsen.

Hun håper også at NAV vil endre regelverket for gravferdsstønad.

- Jeg synes det er helt forferdelig. Når man mister noen, så må de få en fin avskjed, sier Pedersen.

Får advokathjelp

Advokat Joachim Stang ved Centrum Advokatkontor i Fredrikstad jobber med trygderett, og har tidligere hatt lignende saker om gravferdsstønad.

Han mener det er opprørende å se at håndteringen av Solveigs sak.

TILBYR JUSS-HJELP: Advokat Joachim Stang vil hjelpe Solveig Kolberg med å få gjenopptatt saken. Foto: PRIVAT

- Dette er en helt urimelig praktisering av regelverket, og her lar man med åpne øyne søkeren lide tap. Dersom NAV hadde veiledet brukeren til å be om en forhåndsligning før eller i forbindelse med at kravet ble satt frem, ville hun ha fått gravferdsstønad. Det er jo ingen formue i behold, sier Stang til VG.

- Men i loven står det at «siste likning» skal legges til grunn?

- Ja, og dersom det er innhentet forhåndsligning, så er det den siste ligningen. Dette fikk vi fastslått i Trygderetten i en av våre saker allerede i 2009, og det er opprørende å se at dette fortsatt er en problemstilling. NAV gir da ikke nødvendig veiledning, slik at søkerne får stønaden de har krav på.

- Solveigs sak gir jo god illustrasjon at dette er å frarøve støtte fra de som trenger det mest. Det kan ikke være slik at man skal bli «gjeldsoffer» av å gravlegge sin egen mor. Er formuen borte, så er den det, sier advokaten.

- Hva råder du Solveig til å gjøre?

- Jeg har ringt henne i dag og anbefalt henne å kreve gjenopptak av saken. Jeg har også tilbudt å ta saken uten kostnader for henne. En melding til Skatteetaten med krav om forhåndsligning hadde tatt henne et kvarter, og alt hun manglet var et råd fra NAV om å gjøre nettopp dette. Man må huske på at NAV har veiledningsplikt. Bruddet på denne fremstår som både urimelig, og nærmest uredelig, sier Stang.

Provoserer politikere

Stortingsrepresentantene Torbjørn Røe Isaksen (H) og Robert Eriksson (Frp) uttalte onsdag at de er opprørte over dagens regelverk som regulerer gravferdsstønad.

- Hele poenget med behovsprøving av gravferdsstønaden var å hjelpe de som trenger støtten mest. Hvis dagens ordning ikke klarer det, må den endres, sa Røe Isaksen til VG.

Begravelsesagenten sier til VG at han har sett mange lignende saker hvor personer har vanskelig med å gjøre opp for begravelsen til et familiemedlem.

- Regelverket er sånn, men det er noe som heter at det er lov å bruke hodet. Det offentlige har selvfølgelig et regelverk å gå etter, men det er så firkantet og de er lite villige til å gjøre noe. Da havner vi av og til opp i sånne situasjoner. Det er heldigvis den første saken som har vært så ille som denne, sier Stenberg.

Solveig Kolberg er enig.

- At de ikke kan lage et regelverk hvor det er lov til å bruke hodet? Hadde man opplyst folk om hvilke rettigheter man har, hadde dette vært en veldig enkel sak, sier hun.

Ifølge NAV har detaljene i behovsprøvingen av gravferdsstønad vært under vurdering siden 2010.

- Behandlingen har beklageligvis tatt for lang tid, sier Ludvig Guldal, fungerende seksjonssjef ved seksjon for ytelsesfag i NAV.

Publisert: 17.07.13 kl. 23:30 Oppdatert: 18.07.13 kl. 00:47

Les også